גאטאן וארן

גאטאן אנטוני וארן (בצרפתית: Gaëtan Antony Varenne; נולד ב-24 ביוני 1990 בלה פוי-אן-ולה שבצרפת) הוא כדורגלן עבר צרפתי-ישראלי ששיחק בעמדת החלוץ.

קריירה
וארן החל את דרכו בספורט כטניסאי, אך פרש כשהחל לשחק כדורגל כילד במועדון המקומי של עיר הולדתו לה פוי-אן-ולה. כשהיה בן 14 הצטרף למחלקת הנוער של מונטפרנדיס ובגיל 18 הצטרף לקבוצת הנוער של קלרמון פוט 63, ששיחקה בליגה השנייה בצרפת. בשנת 2009 הצטרף לקבוצת קורנון מהליגה הרביעית בצרפת, שם כיכב במדי הקבוצה וכבש 28 שערים ב-23 הופעות בלבד. ב-2012 הגיע בהעברה חופשית לקבוצת בסטיה מליגת העל הצרפתית, אך שותף רק בשני משחקי גביע ושיחק בעיקר בקבוצת המילואים של המועדון, ובספטמבר 2013 שוחרר מהמועדון.

בפברואר 2014 חתם במועדון ספורט אשדוד מליגת העל, וכבר בהופעת הבכורה שלו כבש שער בניצחון 2–0 על מכבי פתח תקווה. את עונת 2013/2014 סיים עם שער אחד בשמונה משחקים, ובעונה שלאחר מכן שיחק במכבי יבנה מהליגה הלאומית, במדיה כבש ארבעה שערים ב-22 הופעות.

בקיץ 2015 חתם וארן לשנתיים בקבוצת הפועל ירושלים מהליגה הלאומית. בעונתו הראשונה בקבוצה כבש תשעה שערים, ובעונתו השנייה כבש 13 שערים אך הקבוצה ירדה לליגה א'.

ב-14 ביוני 2017 חתם וארן בבית"ר ירושלים לעונה אחת עם אופציה לעונה נוספת. ב-2 ביולי 2017 ערך את הופעת הבכורה שלו במועדון, כאשר נכנס כמחליף בניצחון 3–0 על ואשאש ההונגרית במסגרת מוקדמות הליגה האירופית, ובמשחק זה כבש את שער הבכורה שלו במועדון. בעונת 2017/2018, כבש וארן 16 שערים בכל המסגרות במדי בית"ר ונבחר לתגלית העונה.

בספטמבר 2019 כבש וארן את השער הראשון בגמר גביע הטוטו נגד מכבי תל אביב והיה שותף לזכיית הקבוצה בתואר.

ב-6 בפברואר 2020 חתם לעונה וחצי בהפועל באר שבע.

ב-28 ביוני 2021 חתם לעונה אחת בבני סכנין, אך נפצע ונעדר לאורך כל העונה.

ב-26 ביוני 2023 פרש ממשחק פעיל.

מחוץ למגרש 
לוארן יש תואר אקדמי בגאוגרפיה מאוניברסיטה בצרפת.

וארן עלה לישראל וקיבל אזרחות ישראלית עקב חוק השבות והיותו יהודי.

תארים 
בית"ר ירושלים
 גביע הטוטו: 2019/2020

 הפועל באר שבע
 גביע המדינה: 2019/2020

קישורים חיצוניים

הערות שוליים

כדורגלנים ישראלים
חלוצי כדורגל צרפתים
כדורגלנים צרפתים
חלוצי כדורגל ישראלים
כדורגלני בסטיה
כדורגלני מועדון ספורט אשדוד
כדורגלני מכבי יבנה
כדורגלני הפועל ירושלים
כדורגלני בית"ר ירושלים
כדורגלני הפועל באר שבע
כדורגלני בני סכנין
כדורגלנים יהודים
יהודים צרפתים
עולים בשנות ה-2010
לה פוי-אן-ולה: כדורגלנים
ישראלים ילידי צרפת
ישראלים שנולדו ב-1990